ชาวมุสลิมยะลากว่าสองพันคน ร่วมละหมาดอีด ฉลอง "อีดิลอัฎฮา" ฮิจเราะห์ศักราช 1438
ชาวมุสลิมยะลากว่าสองพันคน ร่วมละหมาดอีด ฉลอง "อีดิลอัฎฮา" ฮิจเราะห์ศักราช 1438
 
เมื่อเวลา 07.30 น. วันนี้ (1 ก.ย.2560) ชาวมุสลิมในพื้นที่จังหวัดยะลาและพื้นที่จังหวัดใกล้เคียงกว่า 2,000 คน ได้เดินทางมาร่วมละหมาดอีดิ้ลอัฎฮา ประจำปีฮิจเราะห์ศักราช 1438 ซึ่งเครือข่ายองค์กรมุสลิม มัสยิดและชุมชนจังหวัดยะลา จัดขึ้นที่สนามศูนย์เยาวชนเทศบาลนครยะลา อำเภอเมือง จังหวัดยะลา เพื่อเป็นการส่งเสริมให้ผู้ศรัทธา ประกอบศาสนกิจตามแบบอย่างของท่านศาสนทูตมูฮัมมัด โดยพร้อมกัน และเป็นการส่งเสริมความเป็นเอกภาพและภราดรภาพในบรรดาผู้ศรัทธา โดยยึดหลักบัญญัติศาสนาเป็นแกนกลาง เพื่อเข้าสู่กระบวนการกล่อมเกลาทางสังคม โดยการรับฟังศาสโนวาท (คุฎบะฮ) รวมทั้งเป็นการเปิดพื้นที่ทางสังคม สร้างสัมพันธ์อันดีระหว่างบุคคล องค์กร มัสยิด และชุมชน ประชาชน ได้มีโอกาสมาร่วมพบปะ สลาม อวยพร ชื่นชมยินกับผู้นำทุกระดับ ด้วยความปิติยินดี ในวันเฉลิมฉลองอีดิ้ลอัฎฮา

ซึ่งการละหมาดครั้งนี้ มีนายวรเชษฐ พรมโอภาษ รองผู้ว่าราชการจังหวัดยะลา เดินทางมาร่วมแสดงความยินดีกับพี่น้องชาวมุสลิมร่วมกับส่วนราชการต่างๆ อีกด้วย
 
สำหรับการละหมาดวันตรุษอีดิลอัฎฮาหรืออีดใหญ่ ตรงกับวันที่ 10 เดือนซุลฮิจญะฮฺ เป็นเดือนที่ 12 ของเดือนในศาสนาอิสลามถือเป็นศาสนกิจที่สำคัญที่สุด ซึ่งมุสลิมทุกเพศทุกวัยจะต้องไปร่วมกันละหมาดที่มัสยิดใกล้บ้าน หรือในสถานที่ที่จัดไว้ เมื่อเสร็จพิธีละหมาด ก็จะมีการบรรยายธรรม (คุตบะห์) โดยโต๊ะอิหม่าม จากนั้นจะมีการแสดงความยินดีและขออภัยต่อกัน และบริจาคทานให้กับเด็ก คนชรา หรือผู้ยากไร้ พร้อมทั้งออกไปเยี่ยมเยียนซึ่งกันและกัน นอกจากนั้นยังมีพิธีกรรมที่สำคัญ คือ การเชือดสัตว์พลีทาน (กุรบ่าน) อีกด้วย